ΚΑΝΟΝΙΣΜΟΣ (ΕΟΚ) αριθ. 2114/75 ΤΗΣ ΕΠΙΤΡΟΠΗΣ της 11ης Αυγούστου 1975 περί τροποποιήσεως του κανονισμού (ΕΟΚ) αριθ. 1105/68 "περί των λεπτομερειών χορηγήσεως των ενισχύσεων για το αποκορυφωμένο γάλα που προορίζεται για διατροφή ζώων"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 740/75(2), και ιδίως το άρθρο 10 παράγραφος 3 και το άρθρο 28,

Εκτιμώντας:

ότι το άρθρο 10 παράγραφος 1 εδάφιο δεύτερο του κανονισμού (ΕΟΚ) αριθ. 804/68 έχει εξομοιώσει ως προς την χορήγηση της ενισχύσεως το αποβουτυρωμένο γάλα που χρησιμοποιείται για διατροφή ζώων προς το αποκορυφωμένο γάλα-

ότι, κατά συνέπεια, αποδεικνύεται αναγκαίο να προσαρμοσθούν οι διατάξεις του άρθρου 1 του κανονισμού (ΕΟΚ) αριθ. 1105/68 της Επιτροπής, της 27ης Ιουλίου 1968, περί των λεπτομερειών χορηγήσεως των ενισχύσεων για το αποκορυφωμένο γάλα που προορίζεται για τη διατροφή ζώων(3), όπως τροποποιήθηκε τελευταία από τον κανονισμό (ΕΟΚ) αριθ. 912/75(4), ως προς το ειδικό βάρος του αποκορυφωμένου γάλακτος που προορίζεται να τύχει ενισχύσεως, και να προβλεφθούν μέτρα ελέγχου για το θέμα αυτό-

ότι κατόπιν της διευρύνσεως του πεδίου εφαρμογής του εν λόγω κανονισμού, αποδεικνύεται επίσης σκόπιμο να γίνει δεκτή, ως άλλο μέσο μετουσιώσεως, η χρησιμοποίηση ειδικής χρωστικής ουσίας-

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν έχει εκφέρει γνώμη μέσα στην προθεσμία που έχει ταχθεί από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του άρθρου 1 του κανονισμού (ΕΟΚ) αριθ. 1105/68 αντικαθίσταται από το ακόλουθο κείμενο:

"Άρθρο 1

1. Το αποκορυφωμένο γάλα που έχει παραχθεί και έχει τύχει επεξεργασίας σε γαλακτοκομείο είναι δυνατό να τύχει ενισχύσεων μόνο αν:

α) ή έχει μετουσιωθεί σύμφωνα με μία από τις μεθόδους που αναφέρονται στο άρθρο 2-

β) ή έχει υπαχθεί σε διοικητικό έλεγχο που παρουσιάζει εγγυήσεις ισοδύναμες με τη μετουσίωση.

2. Οι λεπτομέρειες των διοικητικών ελέγχων που καθιερώνονται από τα Κράτη μέλη ανακοινώνονται κανονικά στην Επιτροπή.

3. Οι ενισχύσεις παρέχονται μόνο για τις ποσότητες του αποκορυφωμένου γάλακτος, κατά την έννοια του άρθρου 1 παράγραφος 1 υπό γ) του κανονισμού (ΕΟΚ) αριθ. 986/68, που ενσωματώνονται στο γάλα για ζώα.

4. Το αποκορυφωμένο γάλα και το αποβουτυρωμένο γάλα, όπως προκύπτουν από τη μεταποίηση του γάλακτος σε κρέμα ή σε βούτυρο, ως συστατικά που προορίζονται να ενσωματωθούν στο γάλα για ζώα και που θα τύχουν ενισχύσεως, δεν μπορούν να αποτελέσουν το αντικείμενο αντικανονικής διαλύσεως σε σχέση με τις χρησιμοποιούμενες τεχνολογίες παραγωγής, ιδίως με νερό και/ή με ορρό.

5. Με την επιφύλαξη του άρθρου 5, τα Κράτη μέλη θέτουν σε εφαρμογή όλα τα κατάλληλα μέτρα για την εξασφάλιση της τηρήσεως της διατάξεως που αναφέρεται στην παράγραφο 4 και προβαίνουν ιδίως ως προς τα συστατικά που αναφέρονται στην παράγραφο 4, στον έλεγχο της περιεκτικότητος σε ξηρά μη λιπαρή ουσία.

6. Ανακοινώνουν κάθε μήνα στην Επιτροπή τις μέσες τιμές που διαμορφώνονται κατά τη διάρκεια του προηγουμένου μηνός όσον αφορά την περιεκτικότητα σε μη λιπαρή ξηρά ουσία που αναφέρεται στην παράγραφο 5, αναγράφοντας τις μέγιστες και ελάχιστες τιμές που διαπιστώνονται και καθορίζοντας την αναλυτική μέθοδο που χρησιμοποιήθηκε."

Άρθρο 2

Στο άρθρο 2 του κανονισμού (ΕΟΚ) αριθ. 1105/68, προστίθεται το ακόλουθο εδάφιο:

"4. Με προσθήκη, ανά 1000 χιλιόγραμμα, τουλάχιστον 1 γραμμαρίου azorubin E 122 (καρμεζίνη)."

Άρθρο 3

Ο παρών κανονισμός αρχίζει να ισχύει την 1η Σεπτεμβρίου 1975.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Αυγούστου 1975.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 74 της 22.3.1975, σ. 1.

(3) ΕΕ αριθ. Ν 184 της 29.7.1968, σ. 24.

(4) ΕΕ αριθ. Ν 88 της 9.4.1975, σ. 9.